**Derbyn kaupunginmuseo** (engl. *Derby Museum and Art Gallery*) on englantilaisen Derbyn kaupungin historiaa esittelevä museo. Sen kokoelmiin kuuluu niin posliinia, maalauksia ja arkeologisia löytöjä kuin myös paikallisiin varuskuntiin, geologiaan ja luontoon liittyviä näyttelyesineitä. Museolla on myös huomattava kokoelma kaupungissa 1700-luvulla vaikuttaneen taiteilija Joseph Wrightin maalauksia.

Kokoelmat
---------

Posliinikokoelmat liittyvät siihen, että kaupungissa on tuotettu posliinia noin vuodesta 1750 alkaen. Vanhimpiin esineisiin kuuluu kiinalaista esittävä pieni posliininukke vuodelta 1752. Kokoelmissa on myös taidokkaiden posliininmaalareiden töitä.

Arkeologisia kohteita on kivikaudelta keskiajalle, ja paikallisten kohteiden lisäksi museossa on kaksi egyptiläistä muumiota. Muumiot on ostettu museon kokoelmiin jo 1800-luvun alkupuolella. Toinen niistä on osittain avattu kääreistään.

Derbyn merkittävä rooli vuoden 1745 jakobiittikapinassa on tuotu esille vallantavoittelija Charles Edward Stuartille omistetun huoneen avulla.

Geologiaa ja luonnontieteitä esittelevässä osassa on esillä Derbystä löytynyt virtahevon fossiili, kuuluisa kirjekyyhky King of Rome, ichthyosauruksen fossiili ja kivettynyt linnunpesä. Geologisissa kokoelmissa on kaikkiaan 1 200 mineraalia, 1 500 fossiilia ja 200 kiveä.

Sotamuseo-osassa esitellään paikallisten varuskuntien, 9th/12th Royal Lancers, historiaa. Joukko-osastot muodostettiin taltuttamaan vuoden 1715 jakobiittikapinaa, ja ne ovat toimineet aktiivisesti useissa sodissa siitä alkaen, esimerkiksi Krimin sodassa, molemmissa maailmansodissa ja Persianlahden sodassa. Museossa on esillä niiden käyttämiä aseita, mitaleita, univormuja, viestintävälineitä ja ruokatarvikkeita. Esillä on Viktorian risti sekä luonnollisen kokoinen malli ensimmäisen maailmansodan aikaisesta ratsuväen sotilaasta täysine varusteineen. Kokoelmissa on runsaasti aineistoa buurisodan ja ensimmäisen maailmansodan ajoilta.

Joseph Wright, *Alkemisti*, 1771
Taidekokoelmiin kuuluu valistuksen ajan merkittävimmän englantilaismaalarin Joseph Wrightin mestariteoksia, kuten fosforin keksimistä kuvaava *Alkemisti* ja *Intiaanin leski*, josta nähdään, että päähinettä varten Wrightillä on ollut malli, mutta intiaanin käyttämien vaatteiden tilalle hän on kuvitellut uusklassismille tyypillisen viitan. Teoksen *Filosofi luennoi telluurion äärellä* mukaan rakennettu telluurio on myös esillä museossa. Wrightin muotokuvat, maisemat ja laatukuvat kertovat tuon ajan uusista keksinnöistä ja löydöistä. Wrightin aikana Midlands oli yksi teollistumisen keskeisiä alueita, ja hänen tuttavapiiriinsä kuului teollistumisen edelläkävijöitä kuten Richard Arkwright sekä ajan merkittäviä intellektuelleja kuten Darwinin isoisät keramiikanvalmistusta kehittänyt Josiah Wedgwood ja luonnontutkija-runoilija Erasmus Darwin. Wrightin muotokuvat heistä ovat museossa.

Wrightillä oli paljon yhteyksiä Derbyn seudulle, eikä hän koskaan viettänyt pitkiä aikoja Lontoossa, joten on luonnollista, että paras Wright-kokoelma on juuri Derbyssä.

Historia
--------

Museon historia alkaa 10. helmikuuta 1836, jolloin kaupunkiin perustettiin museo ja luonnontieteellinen seura. Niiden toimintaa rahoitettiin lahjoituksin ja jäsenmaksuin. Kahden ensimmäisen vuoden aikana museo sai paljon lahjoituksia, etenkin Dr. Richard Foresterin mineraalikokoelmista ja kummallisten esineiden kokoelmista. Vuonna 1840 museo muutti omiin tiloihin Ateneumiin. 1840-luvun loppupuolella tiedeseuran ja museon toiminta kuitenkin hiipui.

1850-luvulla museota tarjottiin kaupungin omistukseen mutta valtuusto hylkäsi tarjouksen. Vuonna 1858 museo ja tiedeseura yhdistyivät Derbyn filosofiseen seuraan ja yhdistynyt seura sai käyttöönsä museon suurlahjoittajan tohtori Foresterin kartanon. Vuonna 1879 museo muutti suurempiin tiloihin, se sai lasivitriineitä ja vuonna 1883 sähkövalot.

Vuonna 1936 Alfred E. Goodey lahjoitti museolle maalauskokoelmansa. Goodeyn kuoltua vuonna 1945 museo sai hänen jäämistöstään lisää teoksia sekä rahaa galleriarakennuksen laajennusta varten.

Rakennus
--------

Museon kanssa samassa talossa toimii myös Derbyn pääkirjasto. Rakennus on goottilaista tyyliä, ja se rakennettiin vuonna 1879 Richard Knill Freemanin suunnitelmien mukaan. Rakennuksen rahoitti Bassin panimon omistaja, kansanedustaja Michael Thomas Bass. Sitä on laajennettu sen jälkeen useita kertoja. Rakennuksessa on arts and crafts -tyylinen torni, takorautainen portaikko ja freskojen koristama galleria. Vuonna 1932 tulva tuhosi rakennuksen kellarikerroksessa säilytettyjä kokoelmia, osa kadonneiksi luulluista geologian näytteistä löytyi myöhemmin vintiltä, mutta ilman nimilappuja. Vuonna 2010 rakennuksen kattoa korjattiin, ja 2011 sinne lisättiin uusi hissi ja wi-fi ja valaistusta parannettiin..

Vuonna 2011 museo liitti kokoelmiinsa QRpedia-koodit, joiden avulla vieraat voivat lukea näyttelyesineisiin liittyviä wikipedia-artikkeleita mobiililaitteillaan. Museo osallistui koodien kehitystyöhön niiden testauspaikkana.

* Näyttely 1839Näyttely 1839
* Museo vuoden 1900 asussaMuseo vuoden 1900 asussa
* Torni ja kirjaston sisäänkäyntiTorni ja kirjaston sisäänkäynti
* Vuoden 1964 laajennusVuoden 1964 laajennus

Kokoelma
--------

| Museon kokoelmiin liittyviä artikkeleita |
| --- |
| Joseph Wright | *Alkemisti löytää fosforin*  ·  *D’Ewes Coke*  ·  *Filosofi lampun valossa*  ·  *Filosofi luennoi telluuriosta*  ·  *Intiaanileski*  ·  *Ketunkolon tukkija*  ·  *Koe tyhjiöpumpulla*  ·  *Miravan*  ·  *Romeon ja Julian hautakohtaus*  ·  *Sepän paja*  ·  *Vangittu kuningas*  ·  *Vergiliuksen hauta* |
| Muut taiteilijat | Lamorna Birch  ·  Francis Leggatt Chantrey  ·  Ernest Ellis Clark  ·  W. J. Coffee  ·  Derby Sketching Club  ·  Harold Gresley  ·  Thomas Christopher Hofland  ·  Georg Holtzendorff  ·  Alfred John Keene  ·   C. T. S. Moore  ·  Ronald Pope  ·  Samuel Rayner  ·  Louise Rayner  ·  Thomas Smith  ·  Ernest Townsend  ·  George Turner |
| Geologia | Ashfordin musta marmori  ·  Matlockiitti  ·  John Farey  ·  William Martin  ·  John Mawe  ·  White Watson  ·  John Whitehurst |
| Muut luonnontieteet | Allentonin virtahepo  ·  King of Rome  ·  Atlas Coelestis  ·  William Richardson Linton  ·  William Hunt Painter  ·  Joseph Whittaker  ·  Benjamin Vulliamy |
| Posliini | Chelsean posliinitehdas  ·  Royal Crown Derby  ·  André Planché  ·  William Billingsley  ·  William Duesbury  ·  John Haslem |
| Britannian esihistoria | Hansonin vene  ·  Derventio  ·  Strutt’s Parkin roomalaislinnoitus  ·  Derbyn raviradan roomalaisrauniot  ·  Suuri pakana-armeija  ·  Heath Woodin hautapaikka  ·  Codnorin linna  ·  Duffieldin linna  ·  Icknield Street  ·  Cresswell Crags |
|

Lähteet
-------

1. 1 2 3 4 5  Derby Museum and Art Gallery Derby.  Arkistoitu 2.12.2011. Viitattu 4.1.2012. (englanniksi)
2. ↑  Chinaman and a boy (Arkistoitu – Internet Archive) Derby Museum
3. ↑  Ceramics treasure - Thistle Dish (Arkistoitu – Internet Archive) Derby Museum
4. ↑  The Mummies (Arkistoitu – Internet Archive) Derby Museum
5. ↑  Gallery of Natural History (Arkistoitu – Internet Archive) Derby Museum
6. 1 2 3 4  Mick Stanley: History of the museum *Geocurator*.  1976.  Arkistoitu 16.7.2011. Viitattu 3.3.2011. (englanniksi)
7. ↑  Military treasure (Arkistoitu – Internet Archive) Derby Museum
8. ↑  9th/12th Royal Lancers and Derbyshire Yeomanry Museum (Arkistoitu – Internet Archive) Army Museums
9. ↑  Jonathan Jones: Derby winner Guardian 2002
10. 1 2  Derby Museum & Art Gallery (Arkistoitu – Internet Archive) *Derby's Heritage Part 15*
11. ↑  Derby Museum and Art Gallery Information (Arkistoitu – Internet Archive) I Know Peak District
12. ↑  Sarah Allard, Nicola Rippon: Goodey's Derby (Paintings and Drawing in the Collection of Derby Museum & Art Gallery) *Amazon.co.uk*. Breedon Books Publishing Co Ltd. Viitattu 28.12.2011. (englanniksi)
13. ↑  Derby museum and library reopen after roof repairs BBC Derbyshire
14. ↑  Lori Byrd Phillips: Going Multilingual with QRpedia  06/2011. MIDEA Marcus Institute for Digital Education in the Arts.  Arkistoitu 26.10.2012. Viitattu 17.12.2011. (englanniksi)
15. ↑  QR Codes + Wikipedia Wikimedia Foundation

CommonsCommons
Wikimedia Commonsissa on kuvia tai muita tiedostoja aiheesta **Derbyn kaupunginmuseo**.